Магьди имамасе боги х1адурун
Ана мун хирияв Аллагьас вачун
Исламалъул байрахъ борхизе гьабун
Тана дуца дунял ч1ик1аса гъалбац1

Бит1араб нухалде г1аламги бачун
Унтарал рак1азе дараби гьарун
Г1исинал ч1ах1иял лъимал руччаби
Аза азар рач1ун росана т1аде

Т1арикъат рек1еда бессизе гьабун
Бац1адаб Дин дуца ккуна щулаго
Къосараб къавмалде дандеги вахъун
Бидг1а питнаялде инкарги гьабун
Кьеч1о дуца раг1и Дин бичаразе

Дур далилаз лъукъун хвалде рехараз
Байбихьана хьайзе питна ракьалда
Дур бег1ераб раг1уй жаваб батич1ез
Гъибат бугьтан гьабун босана рец1ел

Дуда ругъун лъезе Мун къварилъизе
Гъурана иргадал г1елмудул гъут1би
Бищун дуй хириял лебалал васал
Квешезего ч1вана к1ал гьикъулаго

Аллагь рехсолаго г1умру т1амурал
Т1егь г1адал г1олилал гъуна г1ужие
Бат1алъи гьабич1о сонал моц1азул
Дунялалда ислам квеш бихьизабун
Суризе гьабуна т1олго Дагъистан

Рек1елъ ч1ух1и гьеч1ев Саг1ид Афанди
Аллагьас дуй кьуна камилаб г1елму
Дуца хъварал т1ахьал маг1на кутакал
Дур г1акъилаб ваг1за рек1ее дару

Х1асратал назмаби халкъалда лъана
Хириясул суннат ц1унун хьвадарав
Мисаллъун нижее вук1арав Шайих
Дур Баракат камун ниж хут1иладай

Аваристаналъул бац1адаб замзам
Къечарал нижее гьанже щвеладай
Моц1 гьеч1еб сордойин ккола дир ват1ан
Бакъвараб гъвет1илан ккола Дагъистан

Бижинадай т1орщел дир улкаялда
Азарго мюридас т1ураб маг1ица
Бидуца чурун свакараб улка
Ихдал дур г1урдада хер бижинадай

Ц1амг1алаб маг1ица ч1урх1араб ракьулъ
Раккиладай т1угьдул т1егьаладай мун
Дуе г1умру кьезе х1адур рук1арал
Дур лебалал васал хут1ана бесдал

Духъе ине хьулгун рук1арал щинал
Щибаб къойил г1одун руго унтулел
Дажалил къавмалде данде рагъизе
Дур хьолбохъа ч1езе хьулгун рук1арал
Руго гьанже устар пашманаб х1алалъ

Магьди имамасде дур салам хьихьун
Муфтиясда хьолбохъ щулаго руго
Шагьидазул хвалил хиялги гьабун
Мун рак1алде щвеч1еб заманго гьеч1о

Къоял унин абун чучуларо рак1
Чвахулел маг1ица бух1улеб сабру
Рак1алда баччараб бат1ияб унти
Ургьиса рак1 бахъи бигьа батила

Даруго лъалареб хвалилаб унти
Хехго раче Аллагь ниж мах1шаралде
Вихьизе Мун вокьун г1одулел берал
Раг1ине дур калам бокьун бугеб куц

Нусц1ул дунго хвейи дий бигьалъила
Дир хирияв устар ват1алъиялса
Баркала Бажуе ниж хьихьаралъухъ
Нижее гьабураб гьоболлъиялъухъ

Кьейги дуе сабру щулияб сахлъи
Лъугьа т1аса Эбел нижедаса мун
Чанги адаб тана нижеца Инсул
Чанги ругъун лъуна дур хириясда

Малъараб рехон тун квешго хьвадана
Хъизан лъималазул рохелго гьеч1о
Рохел вук1ун вуго нижей К1удияв
Щибго бокьун гьеч1о гьаб дунялалда
Духъе ц1алеб рак1алъ буссуна керен

Хирияв Х1абибас бит1араб доб чу
Батайги Аллагьас дуе сайгъатлъун
Беразул канлъи камилав шайих
Хирияв х1асратав х1алимав Устар
Алжанальул бакьулъ берцинаб ахикь
Ватайги Аллагьас х1алхьиялда Мун !

Амин Амин Амин я Мужиб !!!